b'\n_START_ARTICLE_\nNyderland\xc5\xb3 transportas\n_START_PARAGRAPH_\nNyderlanduose yra didelis gyventoj\xc5\xb3 tankis ir auk\xc5\xa1tas i\xc5\xa1sivystymo lygis, d\xc4\x97l to didel\xc4\x99 ekonomikos dal\xc4\xaf sudaro transportas._NEWLINE_\xc5\xa0alis kreipia didel\xc4\xaf d\xc4\x97mes\xc4\xaf \xc4\xaf transporto sistemos kokyb\xc4\x99, o 2014-2015 m. ataskaitoje Pasaulio Ekonomikos Forumas Nyderland\xc5\xb3 transporto sistem\xc4\x85 \xc4\xafvertino kaip 4 geriausi\xc4\x85 visame pasaulyje.\n_START_SECTION_\nSausumos keliai\n_START_PARAGRAPH_\n\xc5\xa0alyje nutiesta 139 000 km ilgio keli\xc5\xb3, i\xc5\xa1 kuri\xc5\xb3 3 530 km yra greitkeliai. Pagal \xc5\xa1i\xc5\xb3 keli\xc5\xb3 tankum\xc4\x85 Nyderlandai yra vieni lyderi\xc5\xb3 pasaulyje ir lenkia tokias \xc5\xa1alis kaip Vokietija ar Pranc\xc5\xabzija. _NEWLINE_Nuo 1950 m. \xc5\xa1alies keliai buvo spar\xc4\x8diai vystomi ir \xc5\xa1iuo metu jais kasmet nuva\xc5\xbeiuojama apie 200 milijard\xc5\xb3 kilometr\xc5\xb3. _NEWLINE_Pats populiariausias kelias \xc5\xa1alyje yra A13 autostrada tarp Hagos ir Roterdamo. Juo kasdien prava\xc5\xbeiuoja apie 140 000 transporto priemoni\xc5\xb3. Pla\xc4\x8diausias kelias Nyderlanduose yra A15/A16 autostrada, turinti 16 juost\xc5\xb3.\n_START_SECTION_\nDvira\xc4\x8di\xc5\xb3 transportas\n_START_PARAGRAPH_\nDvira\xc4\x8di\xc5\xb3 transporto sistema \xc5\xa1alyje yra ypatingai gerai i\xc5\xa1vystyta ir pla\xc4\x8diai naudojama. 27\xc2\xa0% vis\xc5\xb3 kelioni\xc5\xb3 Nyderlanduose vyksta dvira\xc4\x8diais. Tai yra did\xc5\xbeiausia dalis visame pasaulyje. 36\xc2\xa0% \xc5\xa0alies gyventoj\xc5\xb3 \xc4\xafvardija dvira\xc4\x8dius kaip pagrindin\xc4\x99 j\xc5\xb3 transporto priemon\xc4\x99 eilin\xc4\x99 dien\xc4\x85. 85\xc2\xa0% Nyderland\xc5\xb3 gyventoj\xc5\xb3 turi bent vien\xc4\x85 nuosav\xc4\x85 dvirat\xc4\xaf. I\xc5\xa1 viso skai\xc4\x8diuojama, kad \xc5\xa1alyje yra apie 18 milijon\xc5\xb3 veikian\xc4\x8di\xc5\xb3 dvira\xc4\x8di\xc5\xb3. Tuo tarpu \xc5\xa1alyje registruot\xc5\xb3 motorini\xc5\xb3 transporto priemoni\xc5\xb3 yra ma\xc5\xbeiau \xe2\x80\x93 11,3 milijono.\n_START_SECTION_\nGele\xc5\xbeinkeli\xc5\xb3 transportas\n_START_PARAGRAPH_\n\xc5\xa0alies traukiniais nukeliaujama daugiausiai atstumo. \xc5\xa0alies gele\xc5\xbeinkeli\xc5\xb3 sistem\xc4\x85 sudaro vir\xc5\xa1 7 000 km ilgio linij\xc5\xb3, i\xc5\xa1 kuri\xc5\xb3 tre\xc4\x8ddalis yra elektrifikuotos. \xc5\xa0alies gele\xc5\xbeinkeli\xc5\xb3 sistema labiausiai orientuota \xc4\xaf keleivi\xc5\xb3 perve\xc5\xbeim\xc4\x85 ir turi apie 400 stoteli\xc5\xb3. Gele\xc5\xbeinkeli\xc5\xb3 infrastrukt\xc5\xabra r\xc5\xabpinasi vie\xc5\xa1oji \xc4\xafmon\xc4\x97 ProRail, o keleivi\xc5\xb3 paslaugomis \xe2\x80\x93 valstybin\xc4\x97 \xc4\xafmon\xc4\x97 Nederlandse Spoorwegen._NEWLINE_2015 m. tyrimas \xc4\xafvardijo Nyderland\xc5\xb3 ir Suomijos traukini\xc5\xb3 sistemas kaip pa\xc4\x8dias efektyviausias pagal kainos ir kokyb\xc4\x97s santyk\xc4\xaf._NEWLINE_\xc5\xa0alyje veikia dvi metro sistemos \xe2\x80\x93 Amsterdamo metro ir Roterdamo metro. Pirmoji atidaryta 1977 m. ir turi 5 linijas, Roterdame metro atidarytas 1968 m. ir \xc5\xa1iuo metu taip pat naudojasi 5 linijomis.\n_START_SECTION_\nOro transportas\n_START_PARAGRAPH_\nPagrindinis \xc5\xa1alies oro uostas yra Amsterdamo Schipcholo oro uostas, esantis apie 9 km nuo sostin\xc4\x97s. 2018 m. jis aptarnavo 71 053 157 keleivius ir buvo tre\xc4\x8dias pagal \xc5\xa1\xc4\xaf rodikl\xc4\xaf visoje Europoje. \xc5\xa0is oro uostas aptarnauja 326 mar\xc5\xa1rutus visame pasaulyje yra antras pasaulyje pagal pasiekiamum\xc4\x85._NEWLINE_Pagrindin\xc4\x97s \xc5\xa1alies avialinijos yra KLM Royal Dutch Airlines. Jos \xc4\xafkurtos 1919 m. ir yra seniausios pasaulyje.\n_START_SECTION_\nVandens transportas\n_START_PARAGRAPH_\nNyderlanduose veikia 13 j\xc5\xabr\xc5\xb3 uost\xc5\xb3, i\xc5\xa1 kuri\xc5\xb3 trys yra tarptautiniai. Roterdamo uostas 2013 m. perkrov\xc4\x97 440 milijon\xc5\xb3 metrini\xc5\xb3 ton\xc5\xb3 krovini\xc5\xb3 ir pagal tai jis buvo pats did\xc5\xbeiausias Europoje ir 8 pasaulyje. Amsterdamo j\xc5\xabr\xc5\xb3 uostas yra 5 pagal dyd\xc4\xaf Europoje._NEWLINE_D\xc4\x97l Reino ir Maso upi\xc5\xb3 Roterdamas turi puik\xc5\xb3 vandens susisiekim\xc4\x85 su Europos \xc5\xa1alimis.'